RS ปิดตลาดทรุดเกือบ 15% โบรกฯ ปรับน้ำหนักหุ้นกลุ่มบันเทิงเป็น “เท่ากับตลาด”
RS ปิดตลาดวันนี้ ราคาอยู่ที่ 11.40 บาท ลบ 2 บาท หรือ 14.93% สูงสุดที่ 12.90 บาท ต่ำสุดที่ 11.40 บาท มูลค่าการซื้อขาย 441.70 ล้านบาท โดยบล.เอเซีย พลัส ปรับน้ำหนักการลงทุนในหุ้นกลุ่มบันเทิงเป็น “เท่ากับตลาด” ให้เป้า RS ที่ 21 บ. ซึ่งคาดว่าจะพลิกกลับมามีกำไรได้
3 ก.ค. 2558

ผู้สื่อข่าวรายงานว่า บริษัท อาร์เอส จำกัด (มหาชน) หรือ RS ปิดตลาดวันนี้ ราคาอยู่ที่ 11.40 บาท ลบ 2 บาท หรือ 14.93% สูงสุดที่ 12.90 บาท ต่ำสุดที่ 11.40 บาท มูลค่าการซื้อขาย 441.70 ล้านบาท ขณะที่ดัชนีหุ้นไทยโดยรวมลบ 0.14%
บล.เอเซีย พลัส ระบุในบทวิเคราะห์ (3 ก.ค.) ว่าวานนี้ (2 ก.ค.) ผู้ประกอบการเคเบิลทีวีกว่า 300 ราย ทั่วประเทศ ยื่นหนังสือคัดค้านคำสั่งของ กสทช. ที่บังคับให้เคเบิลทีวีต้องนำช่องทีวีดิจิทัลทั้ง 24 ไปออกอากาศ (Must Carry) ตั้งแต่วันที่ 1 ก.ค. 2558 เป็นต้นไป และต้องการให้ กสทช.กลับมาใช้มติเดิมในเดือน ต.ค. 2557 ที่ผ่อนผันกฎ Must carry ให้สามารถเลือกออกอากาศได้บางช่อง เนื่องจากผู้ให้บริการเคเบิลทีวีส่วนใหญ่ยังไม่มีความพร้อมเพราะ 90% ยังเป็นระบบอนาล็อกรองรับการออกอากาศได้เพียงราว 60 ช่อง ดังนั้นหากรวมทีวีดิจิทัลทั้ง 24 ช่อง จะทำให้การบริการเคเบิลทีวีไม่มีความหลากหลายแตกต่างจากโครงข่ายภาคพื้นดิน
ทั้งนี้เชื่อว่า กสทช. ต้องการให้ประชาชนสามารถรับชมทีวีดิจิทัลทั้ง 24 ช่อง ได้ในทุกช่องทาง และได้ผ่อนผันให้เวลาผู้ประกอบการเคเบิลทีวีได้ปรับตัวแล้ว และเชื่อว่าปัจจุบัน กสทช. พยายามหาทางช่วยเหลือให้ทีวีดิจิทัลที่มีเรตติ้งต่ำอยู่รอดได้ในอุตสาหกรรม ดังนั้นจึงมีโอกาสน้อยที่ กสทช. จะทำตามมติในเดือน ต.ค. 2557 ให้ผู้ประกอบการเคเบิลทีวีเลือกออกอากาศทีวีดิจิทัลได้บางช่อง
โดยฐานผู้ชมผ่านเคเบิลคิดเป็น 8.7% ของช่องทางรับชมช่องฟรีทีวีทุกประเภท ทั้งนี้หาก กสทช. ยืนยันบังคับใช้กฎ Must Carry ตามเดิมจะส่งผลบวกต่อฐานผู้ชมทีวีดิจิทัลมีแนวโน้มเพิ่มขึ้นและมีเม็ดเงินโฆษณาไหลเข้าช่องทีวีดิจิทัลอย่างต่อเนื่องได้ แต่หาก กสทช. มีการผ่อนผันเพิ่มเติมเชื่อว่าผู้ประกอบการเคเบิ้ลทีวีจะเลือกนำแฉพาะช่องทีวีดิจิทัลที่มีเรตติ้งสูงมาลงในแพล็ตฟอร์มของตนเองเท่านั้น ทำให้ช่องที่มีเรตติ้งต่ำมีโอกาสอยู่รอดยาก
ดังนั้น ยังคงให้น้ำหนักการลงทุน “เท่ากับตลาด” โดยเลือกลงทุนเฉพาะช่องทีวีดิจิทัลที่มีเรตติ้งผู้ชมสูง และเป็นผู้นำในกลุ่มทีวีดิจัทัล คือ WORK ([email protected]) เพราะเรตติ้งพุ่งสูงขึ้นอย่างต่อเนื่องและคาดผลประกอบการจะพลิกกลับมามีกำไรสุทธิตั้งแต่ไตรมาส 2/58 และ RS ([email protected]) ที่คาดว่าจะพลิกกลับมามีกำไรเช่นกัน และยังคงชื่นชอบ BEC ([email protected]) ที่ราคาหุ้นปรับตัวลงมามากแต่มีจุดเด่นที่การจ่ายเงินปันผลกว่า 4.4% และแม้คาดกำไรปีนี้อ่อนตัว 20% แต่จะกลับมาฟื้นตัวในปีหน้า 13%